Dincolo de blocurile optzeciste, scăpate printr-un noroc chior de sistematizarile din „Epoca de Aur", două vechi cartiere din București au supraviețuit miraculos. Flămânda și Sfânta Ecaterina se numesc și, dacă te plimbi pe străzile de aici, trăiești sentimentul că ai pășit cumva direct într-o galerie de fotografii de epocă.
Aceste vechi așezări din București, care-și păstrează numele de pe vremea când erau mahalale, sunt pline de clădiri de patrimoniu proiectate de mari arhitecți (vorbim despre oameni precum Paul Smărăndescu, Ștefan Ciocârlan, Gheorghe Simotta și Arghir Culina).
Curțile caselor sunt pavate cue piatră cubică sau de râu, sunt pline de viță de vie, platani, pomi fructiferi peste tot împrăștiați Toate zugrăvesc tabloul unui paradis, de fapt, niciodată pierdut.
Aceste locuri din vechiul București au fost cercetate în arhive, aprofundate și povestite de Ana Rubeli, autoarea volumului "Mahalale de Patrimoniu: Sfânta Ecaterina și Flămânda. Povești care încep cu Aici a stat", carte care se lansează astăzi la Bookfest, la Romexpo.
Ana scrie și povestește întotdeauna cu încântare despre aceste locuri: "M-am plimbat sute de ore prin aceste mahalale de patrimoniu în diverse contexte, în ritm agale, în viteză, cu sau fără scop, cu căruțurile copiilor sau cu bicicleta, și de fiecare dată descopeream alte unghiuri, alte curiozități, alte povești". Pentru alcătuirea lucrării, care „acoperă un fragment de oraș care nu trebuie uitat".
Ana Rubeli a cercetat peste 50 de dosare de arhivă, cu autorizații de construire, cu planuri ale caselor și interioarelor lor, cu negocieri între autorități și comanditari.
Citește, pe B365.ro, un dialog între Ana și jurnalista Antoaneta Dohotariu, o conversație din care ies la lumină imagini și povești extraordinare din aceste două locuri unice din București: cartierele Flămânda și Sfânta Ecaterina.